SWD-liga: bloedsweet wag op voorste spanne | Maroela Media
Boaan die lys is die kragmeting in die D’Almeidastasion in Mosselbaai tussen die tuisspan, Barbarians, en Groot-Brakrivier. Albei spanne het dusver twee uit hul drie wedstryde gewen, maar die besoekers het ook een gelykop gespeel en saam met twee bonuspunte meer plaas dit hulle in die tweede plek op die punteleer.
Die wedstryd tussen Crusaders en Progress op Parkdene sal waarskynlik eweneens `n gekners van tande afgee. Progress was verlede jaar in die halfeindronde en is gewis nie gediend met die lae plek wat hy tans beklee nie.
Dis ook die geval met die wedstryd tussen Blanco en die Nelson Mandela- Metropolitaanse Universiteit (NMMU) se Saasveldkampus. Die studente was ook in die halfeindstryd en is tans tweede laaste nadat hulle eerste teen die sterkste spanne moes speel. Hulle kan eenvoudig nie bekostig om weer te verloor nie, terwyl Blanco deesdae met baie selfvertroue speel.
Die onoorwonne kampioen, Evergreens van Pacaltsdorp, behoort Silver Stars te klop, maar kan nie bekostig om op sy louere te rus nie.
Bridgton moet ook op sy hoede wees teen Swellendam wat nog sy eerste sege in die reeks jag.
♦ Die eerste wedstryde in die Presidentsliga vind ook Saterdag plaas.
Evergreens 19, Groot-Brakrivier 13, Barbarians 9, Crusaders 9, Silver Stars 7, Blanco 7, Progress 6, Bridgton 3, NMMU 2, Swellendam 0.